瑞巖行者寫華嚴經求僧
作者：釋寶曇
朝代：宋

paragraphs: 荷屋老子僧中龍，平生眼裏無諸公。
莫年愈覺氣深穩，木寒霜浄天無風。
朅來精進復精進，焚香却掃大圓鏡。
數十萬偈堆如山，從頭一唱一加敬。
波瀾散入諸子中，華藏海與川源通。
秋毫繭紙快收拾，百城烟水行無窮。
善財再見文殊日，一臂黄金摩頂訖。
選佛場中及第歸，便是西來好消息。
石林道與鞔峯齊，老子晚與諸孫期。
雲霄羯鼓到汝手，打底打兮吹底吹。